Szálinger Balázs

*Az akció lefújva*

Üzenjétek meg a szindikátusnak,

Ne utazzanak fölöslegesen.

Nem várja őket a kiválasztott nép,

Beolvadtak, kihaltak és elmentek.

Ne keressék kamionjaikat:

A 30-as úton hajnali négykor

Baleset volt, a rakomány pedig

Szétszóródott az őszi burkolatra.

Eszmerabság, szorgalom, szeretet,

Áspiskodás és fundamentumok,

Minden, mi egy esetleges szövetség

Alapja lett volna, ott szárad el

Az aszfalton, s titkos kódjával az

Ég felé kalimpál, mint egy bogár.

Lassan őzek fejlődnek fel az útra,

Eliszapolódnak a támadások –

De hát mikor is voltunk átütők

Utoljára? Ugyan már, mikor voltunk

Több, mint kedves jelenség? Vagy mikor

Töltöttünk el egy teljes napnál többet

A gépészeti térben úgy, hogy abból

Értettünk bármit is? Nem, jobb ez így.

Hogy máshogy születnénk újra? Írjátok

Ezt: elbuktunk megint, s persze megint

Méltatlanul, az akció lefújva.